Document ID: 31979D0638

ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Ιουλίου 1979 περί απορρίψεως του χαρακτηρισμού ως επιστημονικής της συσκευής με την ονομασία "PMS-data acquisition system, model DAS-32"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί ατελούς από δασμούς του κοινού δασμολογίου εισαγωγής αντικειμένων χαρακτήρα εκπαιδευτικού, επιστημονικού ή μορφωτικού(1),
τον κανονισμό (ΕΟΚ) αριθ. 3195/75 της Επιτροπής της 2ας Δεκεμβρίου 1975 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75(2), και ιδίως τα άρθρα 4 και 5,
Εκτιμώντας:
ότι, με επιστολή της 19ης Δεκεμβρίου 1978, η βρετανική κυβέρνηση ζήτησε από την Επιτροπή να θέσει σε λειτουργία τη διαδικασία που προβλέπεται από τα άρθρα 4 και 5 του κανονισμού (ΕΟΚ) αριθ. 3195/75, προς το σκοπό του χαρακτηρισμού ή μη της συσκευής με την ονομασία "PMS-data acquisition system, model DAS-32", προοριζομένης να χρησιμοποιηθεί σε ερευνητικούς σκοπούς στον τομέα της φυσικής των νεφών και, ιδιαίτερα, για τη μέτρηση του μεγέθους των σταγονιδίων που προέρχονται από τα νέφη, σαν επιστημονικής ή μη, και, σε καταφατική περίπτωση, εάν συσκευές ισοδυνάμου επιστημονικής αξίας κατασκευάζονται επί του παρόντος στην Κοινότητα-
ότι, σύμφωνα με τις διατάξεις του άρθρου 4 παράγραφος 5 του κανονισμού (ΕΟΚ) αριθ. 3195/75, ομάδα εμπειρογνωμόνων, αποτελουμένη από εκπροσώπους όλων των Κρατών μελών, συνήλθε στις 28 Μαίου 1979, στα πλαίσια της Επιτροπής Τελωνειακών Ατελειών, προς το σκοπό της εξετάσεως της προκειμένης περιπτώσεως-
ότι, απ' αυτή την εξέταση προέκυψε ότι η εν λόγω συσκευή αποτελεί πλήρες σύστημα κτήσεως των δεδομένων που περιέχει κυρίως μία φασματοσκοπική βολίδα διαχύσεως με διάταξη αναρροφήσεως, ένα μετασχηματιστή συνεχών κυμάτων και μία διάταξη θερμάνσεως- ότι η συσκευή αυτή δεν εμφανίζει μόνη της αντικειμενικά τεχνικά χαρακτηριστικά που να την καθιστούν ειδικά κατάλληλη για επιστημονική έρευνα- ότι εξάλλου χρησιμοποιείται με ευρύτητα, ιδίως για τη μέτρηση της μολύνσεως του αέρα- ότι η χρήση της εν λόγω συσκευής στην προκειμένη περίπτωση δεν αρκεί για να της προσδώσει το χαρακτηρισμό της επιστημονικής συσκευής και ότι ως εκ τούτου δεν μπορεί να θεωρείται ως επιστημονική συσκευή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συσκευή με την ονομασία "PMS-data acquisition system, model DAS-32" δεν πρέπει να θεωρείται ως επιστημονική συσκευή.
Άρθρο 2
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 4 Ιουλίου 1979.

Labels: 3
16
1